# 5.1. Bo traballo!

# Moi bo traballo!

O traballo é equipo. Require dun esforzo diferente a cando traballamos de forma individual. As persoas somos diferentes e temos distintos puntos de vista, ideas, formas de traballar... Ás veces é fácil e ás veces complicado. Pero sempre se aprende moito porque compartir é abrir as posibilidades. Reflexiona. É o momento. Pensa no traballo do teu equipo, no que cada membro realizou e achegou ao reto final. E tamén no traballo dos demais grupos.

Escribe no teu caderno a túa reflexión sobre as persoas que mellor realizaron o traballo en equipo e por que o ves así. Ollo!, non se trata de escoller a persoa que mellor fixo o seu traballo, senón da persoa que mellor traballou en equipo. A que serviu para unir o grupo, soubo solucionar problemas que foron xurdindo, axudou a que outras persoas atopasen o seu camiño dentro do grupo...

Despois poñede en común as reflexións de toda a clase. Fíxate no que as persoas valoran máis nun compañeiro ou compañeira de equipo. Toma nota para os seguintes retos.

## Lectura facilitada

O traballo en equipo é diferente ao traballo individual.
Cada persoa é distinta e pensa de xeito diferente.
Ás veces é fácil e outras veces complicado.
Pero sempre se aprende moito.

Agora é momento de reflexionar.
Pensa no traballo do teu equipo.
Pensa no que fixo cada persoa.
Pensa tamén no traballo dos outros grupos.

Escribe no caderno a túa reflexión.
Di que persoas traballaron mellor en equipo e por que.

Atención:
Non é a persoa que máis traballou,
senón a que mellor axudou ao grupo.
A que uniu, axudou e resolveu problemas.

Despois, compartide as reflexións na clase.
Fíxate no que máis se valora nun bo compañeiro.
Gárdao para os próximos retos.

## Audio

audio/mpeg

# Como o fixen?

Avalío o meu traballo
| 4 Nivel Pro | 3 Bo traballo | 2 Pode mellorar | 1 Hai que esforzarse máis
--- | --- | --- | --- | ---
Participación e colaboración | Participei activamente en todas as tarefas e axudei aos meus compañeiros e compañeiras cando o necesitaron. (2) | Participei na maioría das tarefas e colaborei co equipo. (1.5) | Participei nalgunhas tarefas, pero non de forma constante. (1) | Case non participei ou non colaborei co equipo. (0.5)
Reparto das tarefas | As tarefas repartíronse de maneira xusta e todos fixemos a nosa parte. (2) | Case todas as tarefas se repartiron ben, aínda que algunha non. (1.5) | Só algunhas tarefas estiveron ben repartidas. (1) | As tarefas estiveron moi mal repartidas ou fixo case todo unha soa persoa. (0.5)
Comunicación e respecto | Escoitei os demais, respectei todas as opinións e contribuín a chegar a acordos. (2) | Normalmente escoitei e respectei as opinións dos compañeiros e das compañeiras.. (1.5) | Ás veces custoume escoitar ou respectar as opinións dos demais. (1) | Non respectei as opinións dos compañeiros ou impuxen a miña. (0.5)
Responsabilidade e cumprimento | Cumprín sempre coa miña tarefa no tempo acordado e fíxena con coidado. (2) | Cumprín coa miña tarefa, aínda que con algunha dificultade. (1.5) | Cumprín só parte da miña tarefa ou fixena fóra de prazo. (1) | Non cumprín coa miña tarefa. (0.5)
Participación nas diferentes seccións do programa | Participei activamente en todas as seccións do traballo ou proxecto. (2) | Participei na maioría das seccións do traballo. (1,5) | Só participei nalgunhas seccións do traballo. (1) | Non participei ou participei moi pouco. (0.5)

Elaboración propia (proxecto cREAgal). Avalío o meu traballo (CC BY-NC-SA)

- Actividade
- Nome
- Data
- Puntuación
- Notas
- Reiniciar
- Imprimir
- Aplicar
- Nova xanela

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)